<classify> ALIYEKUWA Mkurugenzi wa Shirika la Utangazaji Tanzania TBC, Tido Mhando ameieleza Mahakama ya Hakimu Mkazi Kisutu, kuwa Rais mstaafu wa Serikali ya Awamu ya Nne, Jakaya Kikwete alimteua kwenda kufanya kazi TBC na kwamba moja ya majukumu yake ilikuwa ni kulibadilisha shirika hilo.Aidha amesema kuwa malipo ya Sh milioni 887.1 anayodaiwa kusababishia serikali hasara, yanaonesha kulipwa mwaka 2015 wakati huo tayari alikuwa mtuhumiwa. Akiongozwa na Wakili wake wa Utetezi, Martine Matunda, mbele ya Hakimu Mkazi Mkuu, Huruma Shaidi, Tido ambaye alianza kujitetea jana, alidai kuwa hali hiyo ilionesha kuwa serikali ililipa fedha hizo kwa watu wasiojulikana, tofauti na inavyodaiwa na upande wa mashitaka.Alidai kuwa Rais mstaafu wa Awamu ya Nne, Kikwete alimteua kwenda kufanya kazi TBC na kwamba moja ya majukumu yake ni kubadilisha shirika hilo. Nilikwenda TBC kufanya kazi ili shirika liwe na uwezo na kuheshimika na tuhuma hizi ninazodaiwa, zinaniumiza sana kwa sababu nilikuwa na ndoto ya kuifikisha mbali TBC, alidai Tido.Alidai kuwa, malengo yake yalikuwa ni kuifanya TBC kutoa gawio kwa serikali na si serikali kutoa fedha kwa shirika hilo. Tido ambaye ni shahidi wa kwanza wa upande wa utetezi, alidai kuwa hakushirikishwa kwa namna yoyote katika malipo hayo na kwamba angeshirikishwa, asingeruhusu fedha hizo kupotea.Alidai mwaka 2012 aliitwa katika Taasisi ya Kuzuia na Kupambana na Rushwa Takukuru kwa ajili ya kwenda kutoa maelezo na kwamba malipo yalionesha kufanyika mwaka 2015 wakati akiwa mtuhumiwa. Aliendelea kudai kuwa hakuwahi kuitwa mahali popote, kuulizwa kuhusu mchakato mzima wa mradi huo kabla ya malipo hayo kufanyika kwa sababu angeweza kushauri.Tido anakabiliwa na mashitaka manne ya matumizi mabaya ya madaraka na kuisababishia serikali hasara ya Sh milioni 887.1. Katika kesi hiyo ya uhujumu uchumi Namba 7 ya mwaka 2018, inadaiwa kuwa Juni 16, 2008 maeneo ya Umoja wa Falme za Kiarabu UAE, Dubai, akiwa mtumishi wa umma kama Mkurugenzi Mkuu wa TBC, alitumia madaraka yake vibaya kwa kusaini mkataba wa kuendesha programu za utangazaji kati ya TBC na Shirika la Channel 2 Group BVI bila ya kutangaza zabuni.Ilidaiwa kuwa kitendo hicho ni kinyume cha Kifungu Namba 31 cha Sheria ya Manunuzi na Ugavi Namba 21 ya mwaka 2004, ambapo alisababisha Shirika la Channel 2 Group kupata faida. Tido anadaiwa kutumia vibaya madaraka yake ambapo Juni 20, 2008 alisaini makubaliano kwa utangazaji wa digitali duniani kati ya TBC na BVl.Katika mashitaka ya tatu, inadaiwa Agosti 11, 2008 na Septemba 2008 akiwa Dubai, Tido alitumia vibaya madaraka yake na kusaini mkataba wa makubaliano kwa ununuzi, usambazaji kufunga vifaa vya usambazaji na mnara wa utangazaji kati ya TBC na BVI na kuifaidisha BVI.Pia katika mashitaka ya nne, inadaiwa kuwa Novemba 16, 2008 akiwa Dubai, Tido alitumia vibaya madaraka yake na kusaini mkataba wa makubaliano kwa kuendesha miundombinu ya utangazaji DTT Broadcast Infrastructure kati ya TBC na BVI na kuinufaisha BVI.  <topic>: KITAIFA 